明叔以僕護筍不除作長句爲調次韻
作者：趙蕃
朝代：宋

paragraphs: 春風逞夭邪，爛漫吹已足。
維暮筍乃生，如亂更約束。
吾人爲之寄，詎可謾弗錄。
况其耿介姿，政已不可辱。
去云解籜後，爲我呈新綠。
新詩急拜賜，句解先我欲。
我豈兒女曹，撫玩斯同俗。
又殊市井輩，狥利蘄盡劚。
要當去留間，明見妨意曲。
分餉可得多，但令舂脫粟。